《何述善听泉图》
清代·萨玉衡

山深断人迹，云白封樵径。百丈响飞泉，风松静相应。

科头来几响，寂寂坐石磴。恐是焦旷仙，无言独心证。

夕光岚雾霏，日色林壑暝。岂为万虑空，兼以七弦定。

斋心灭众闻，幽耳满清听。所以弃瓢翁，挂瓢则听莹。

作者简介：福建闽县人，字檀河。乾隆五十一年举人，官陕西洵阳知县。坐事遣戍，援赎免归。工诗。博闻强记，尝著《经史汇考》、《小檀弓》等，后毁于火。有《白华楼诗钞》。